62023TJ0370_RES
Vec T‑370/23
(uverejnenie výňatkov)
Samer Kamal Al‑Assad
proti
Rade Európskej únie
Rozsudok Všeobecného súdu (deviata komora) zo 4. septembra 2024
„Spoločná zahraničná a bezpečnostná politika – Reštriktívne opatrenia prijaté s ohľadom na situáciu v Sýrii – Zmrazenie finančných prostriedkov a ekonomických zdrojov – Zoznam osôb, subjektov a organizácií, na ktoré sa vzťahuje zmrazenie finančných prostriedkov a ekonomických zdrojov – Zápis žalobcu do zoznamu – Kritérium rodinnej príslušnosti – Námietka nezákonnosti – Požiadavka, aby akékoľvek obmedzenie bolo stanovené zákonom – Nesprávne posúdenie – Právo vlastniť majetok“
Európska únia – Súdne preskúmanie zákonnosti aktov inštitúcií – Reštriktívne opatrenia prijaté s ohľadom na situáciu v Sýrii – Rozsah preskúmania – Obmedzené preskúmanie všeobecných pravidiel – Kritéria prijatia reštriktívnych opatrení – Domnienka podpory sýrskeho režimu v prípade členov rodín Asadovcov alebo Machlúfovcov – Rozsah – Dodržiavanie zásady právnej istoty vyžadujúce jasnosť, presnosť a predvídateľnosť účinkov právnych pravidiel
[Rozhodnutie Rady 2013/255/SZBP, zmenené rozhodnutím (SZBP) 2015/1836, článok 27 ods. 1 a 2 písm. a) a b) a článok 28 ods. 1 a 2; nariadenia Rady č. 36/2012 a 2015/1828, článok 15 ods. 1 písm. a) a ods. 1a písm. b)]
(pozri body 54 – 65, 72, 73)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu v Sýrii – Zmrazenie finančných prostriedkov niektorých osôb a subjektov s ohľadom na situáciu v Sýrii – Povaha týchto opatrení – Neexistencia trestnej povahy
[Rozhodnutie Rady 2013/255/SZBP, zmenené rozhodnutím (SZBP) 2015/1836, článok 27 ods. 1 až 3 a článok 28 ods. 1 až 3; nariadenia Rady č. 36/2012 a 2015/1828, článok 15 ods. 1 písm. a), ods. 1a písm. b) a ods. 1b]
(pozri body 68, 84)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu v Sýrii – Porušenie zásady proporcionality – Porušenie zásady zákazu diskriminácie – Neexistencia
[ZEÚ, článok 5 ods. 4; rozhodnutie Rady 2013/255/SZBP, zmenené rozhodnutím (SZBP) 2015/1836 a rozhodnutím (SZBP) 2023/847, článok 27 ods. 1 až 3 a článok 28 ods. 1 až 3; nariadenia Rady č. 36/2012 a 2015/1828, článok 15 ods. 1 písm. a), ods. 1a písm. b) a ods. 1b]
(pozri body 81 – 83, 85 – 94)
Európska únia – Súdne preskúmanie zákonnosti aktov inštitúcií – Reštriktívne opatrenia prijaté s ohľadom na situáciu v Sýrii – Rozsah súdneho preskúmania – Zápis žalobcu do zoznamu, ktorý sa nachádza v prílohe k napadnutému rozhodnutiu, a to z dôvodu jeho príslušnosti k rodinám Asadovcov alebo Machlúfovcov – Dokumenty na nahliadnutie – Dôkazná hodnota
[Charta základných práv Európskej únie, článok 47; rozhodnutie Rady 2013/255/SZBP, zmenené rozhodnutím (SZBP) 2023/847, príloha; nariadenia Rady č. 36/2012 a 2023/844]
(pozri body 105, 108, 109)
Spoločná zahraničná a bezpečnostná politika – Špecifické reštriktívne opatrenia proti určitým osobám a subjektom s ohľadom na situáciu v Sýrii – Rozhodnutie 2013/255/SZBP a nariadenie č. 36/2012 – Domnienka podpory sýrskeho režimu v prípade popredných podnikateliek a podnikateľov pôsobiacich v Sýrii a členov rodín Asadovcov alebo Machlúfovcov – Prípustnosť – Podmienky
[Rozhodnutie Rady 2013/255/SZBP, zmenené rozhodnutím (SZBP) 2015/1836, článok 27 ods. 1 a 2 písm. a) a b) a článok 28 ods. 1 a 2; nariadenia Rady č. 36/2012 a 2015/1828, článok 15 ods. 1 písm. a) a ods. 1a písm. b)]
(pozri body 112 – 115, 117)
Spoločná zahraničná a bezpečnostná politika – Špecifické reštriktívne opatrenia proti určitým osobám a subjektom s ohľadom na situáciu v Sýrii – Rozhodnutie 2013/255/SZBP a nariadenie č. 36/2012 – Domnienka podpory sýrskeho režimu v prípade členov rodín Asadovcov a Machlúfovcov – Prípustnosť – Podmienky – Vyvrátiteľná domnienka – Dôkaz o opaku – Neexistencia
[Rozhodnutie Rady 2013/255/SZBP, zmenené rozhodnutím (SZBP) 2015/1836 a rozhodnutím (SZBP) 2023/847, článok 27 ods. 1 až 3 a článok 28 ods. 1 až 3; nariadenia Rady č. 36/2012 a 2015/1828, článok 15 ods. 1 písm. a), ods. 1a písm. b) a ods. 1b a nariadenie 2023/844]
(pozri body 116, 118 – 126)
Spoločná zahraničná a bezpečnostná politika – Reštriktívne opatrenia prijaté s ohľadom na situáciu v Sýrii – Zmrazenie finančných prostriedkov a obmedzenia v oblasti vstupu osôb, subjektov alebo orgánov spojených so sýrskym režimom – Obmedzenia práva vlastniť majetok – Porušenie zásady proporcionality – Neexistencia
[ZEÚ, článok 5 ods. 4 a článok 29; ZFEÚ, článok 215; Charta základných práv Európskej únie, článok 17 a článok 52 ods. 1; rozhodnutie Rady 2013/255/SZBP, zmenené rozhodnutím (SZBP) 2023/847, príloha; nariadenia Rady č. 36/2012 a č. 2023/844]
(pozri body 133 – 145)
Zhrnutie
Všeobecný súd svojím rozsudkom zamietol žalobu o neplatnosť, ktorú podal Samer Kamal Al Assad proti aktom, ktorými bol v roku 2023 (
1
) zapísaný Radou Európskej únie do zoznamu osôb podliehajúcim reštriktívnym opatreniam s ohľadom na situáciu v Sýrii.
Toto konanie umožňuje Všeobecnému súdu prvýkrát rozhodnúť o zákonnosti kritéria umožňujúceho Rade prijímať reštriktívne opatrenia voči „členom rodín Asadovcov alebo Ma[chlú]fovcov“, ktoré je uvedené v článku 27 ods. 2 písm. b) a článku 28 ods. 2 písm. b) rozhodnutia 2013/255, (
2
) zmeneného rozhodnutím 2015/1836 (ďalej len „kritérium rodinnej príslušnosti“). Okrem toho v roku 2015 bol článok 15 nariadenia č. 36/2012 (
3
) doplnený o odsek 1a písm. b), ktorý stanovuje zmrazenie aktív členov týchto rodín.
Žalobca je podnikateľ sýrskej štátnej príslušnosti, ktorý bol zapísaný do sporných zoznamov ako členov rodiny Asadovcov a je zapojený do aktivít výroby a predaja omamných látok.
Posúdenie Všeobecným súdom
Pokiaľ ide v prvom rade o výhradu založenú na porušení zásady zákonnosti kritériom rodinnej príslušnosti, a v dôsledku toho na zásahu do práva vlastniť majetok a práva na rešpektovania súkromného a rodinného života, Všeobecný súd najprv poznamenal, že právo vlastniť majetok ani právo na rešpektovanie súkromného života nie sú absolútnymi výsadami. V súlade s článkom 52 ods. 1 Charty základných práv Európskej únie (ďalej len „Charta“) môže byť ich výkon predmetom obmedzení, pokiaľ sú tieto obmedzenia stanovené zákonom, rešpektujú podstatu dotknutého základného práva a pri dodržaní zásady proporcionality sú nevyhnutné a zodpovedajú cieľom všeobecného záujmu, ktoré sú uznané Európskou úniou.
Všeobecný súd ďalej pripomenul, že zásada zákonnosti, vyjadrená výrazom „ustanovený zákonom“ uvedeným v článku 52 ods. 1 Charty, znamená, že každé obmedzenie práv a slobôd zakotvených v Charte musí mať právny základ, ktorý sám jasne a presne definuje rozsah obmedzenia ich výkonu. Táto požiadavka však jednak nevylučuje, aby predmetné obmedzenie bolo formulované dostatočne otvorene na to, aby sa mohlo prispôsobiť rôznym prípadom, ako aj zmenám situácií, a jednak Súdny dvor Európskej únie môže prípadne prostredníctvom výkladu spresniť konkrétny rozsah obmedzenia tak vzhľadom na samotné znenie dotknutej právnej úpravy Únie, ako aj na jej všeobecnú systematiku a ciele, ktoré sleduje.
V prejednávanej veci sa Všeobecný súd domnieval, že kritérium rodinnej príslušnosti neumožňuje Rade uplatniť reštriktívne opatrenia na všetky osoby s priezviskom Asad, či už sú alebo nie sú spojené s uvedenou rodinou, ktorá je v súčasnosti pri moci v Sýrii.
Na jednej strane sa totiž všetky rozhodnutia o zaradení do sporných zoznamov prijímajú pre každý prípad zvlášť a na individuálnom základe, pričom sa zohľadní primeranosť tohto opatrenia. (
4
) Na druhej strane kritérium rodinnej príslušnosti je súčasťou právneho rámca, ktorý je jasne vymedzený cieľmi (
5
) sledovanými najmä základnou právnou úpravou. (
6
)
Okrem toho hoci je rozsah kritéria rodinnej príslušnosti formulovaný otvoreným spôsobom, je vymedzený v odôvodnení 7 rozhodnutia 2015/1836, a preto sa môže zameriavať len na okruh jasne identifikovateľných osôb, a to osôb, ktoré sú spojené s rodinou Asadovcov, ktorá je v súčasnosti pri moci v Sýrii. Z toho vyplýva, že osoby s priezviskom Asad patria do pôsobnosti kritéria rodinnej príslušnosti len vtedy, ak majú príbuzenský vzťah s rodinou Asadovcov, ktorá v súčasnosti riadi Sýriu. Navyše mená osôb, ktoré majú príbuzenský vzťah s rodinou Asadovcov pri moci v Sýrii, môžu byť zapísané do sporných zoznamov na základe kritéria rodinnej príslušnosti, aj keď nemajú priezvisko Asad.
Napokon, pokiaľ ide o argumentáciu žalobcu týkajúcu sa nerešpektovania zásady osobnej zodpovednosti, Všeobecný súd spresnil, že z judikatúry zaiste vyplýva, že podľa zásady individualizácie trestov a sankcií možno fyzickú alebo právnickú osobu sankcionovať len za skutky, ktoré sa jej osobne vytýkajú. Reštriktívne opatrenia sa však svojou ochrannou povahou, ako aj svojím preventívnym účelom odlišujú od trestných alebo správnych sankcií. Konkrétne cieľom, ktorý sledujú reštriktívne opatrenia prijaté vzhľadom na situáciu v Sýrii, nie je sankcionovať osoby alebo subjekty, na ktoré sa zameriavajú, ale prostredníctvom nich vyvíjať tlak na sýrsky režim, aby ukončil politiku násilných represií voči sýrskemu civilnému obyvateľstvu. Okrem toho každé rozhodnutie o zápise do sporných zoznamov sa prijíma na individuálnom základe, takže systematické zaradenie nemožno zaviesť na základe kritéria rodinnej príslušnosti. Žalobca sa preto nemôže odvolávať na zásadu osobnej zodpovednosti na účely spochybnenia zákonnosti kritéria rodinnej príslušnosti.
Keďže Všeobecný súd konštatoval, že kritérium rodinnej príslušnosti v spojení s cieľom, ktorým je vyvinúť tlak na sýrsky režim, aby ukončil svoju represívnu politiku, objektívne a dostatočne presne definuje vymedzenú kategóriu osôb, na ktoré sa môžu vzťahovať reštriktívne opatrenia, dospel k záveru, že toto kritérium zavádza jasné a presné ustanovenie, ktoré zodpovedá požiadavkám stanoveným zásadou zákonnosti.
V druhom rade Všeobecný súd zamietol výhradu založenú na porušení zásady zákazu diskriminácie. Na úvod Všeobecný súd pripomenul, že zásada rovnosti zaobchádzania, ktorej osobitným vyjadrením je zákaz diskriminácie, zakazuje, aby sa porovnateľné situácie posudzovali rozdielnym spôsobom alebo rozdielne situácie posudzovali rovnako, okrem prípadu, keď by bolo takéto posudzovanie objektívne odôvodnené.
Rozdielne zaobchádzanie je odôvodnené, ak je založené na objektívnom a dôvodnom kritériu a ak je tento rozdiel primeraný cieľu, ktorý príslušné zaobchádzanie sleduje.
Všeobecný súd však uvádza, že Rada disponuje v oblasti reštriktívnych opatrení širokou mierou voľnej úvahy, pokiaľ ide o vymedzenie a prijímanie kritérií na zaradenie do zoznamu. Preto zákonnosť reštriktívnych opatrení nie je podmienená konštatovaním ich okamžitých účinkov, ale vyžaduje sa len to, aby tieto opatrenia neboli zjavne neprimerané vzhľadom na cieľ, ktorý príslušná inštitúcia sleduje.
V prejednávanej veci však Všeobecný súd najprv uvádza, že na rozdiel od toho, čo tvrdí žalobca, reštriktívne opatrenia prijaté na základe kritéria rodinnej príslušnosti nepredstavujú trestnú sankciu. Okrem toho sledujú cieľ všeobecného záujmu uznaného Európskou úniou. Zmrazenie finančných prostriedkov a iných ekonomických zdrojov, ako aj zákaz vstupu na územie Únie vo vzťahu k osobám identifikovaným ako osoby zapojené do podpory sýrskeho režimu preto nemožno ako také považovať za neprimerané.
Ďalej Všeobecný súd poukázal na to, že žalobca konkrétne neuvádza, v čom alebo vo vzťahu ku ktorým osobám je uplatnenie kritéria rodinnej príslušnosti diskriminačné. Neuvádza ani konkrétne príklady iných osôb, ktoré sa nachádzajú v situácii porovnateľnej s jeho situáciou a s ktorými sa zaobchádza rozdielne. Preto Všeobecný súd nedokáže overiť, či sú tvrdenia žalobcu skutkovo podložené.
Napokon Všeobecný súd odmietol tvrdenie žalobcu, že kritérium rodinnej príslušnosti vedie k výsledku, ktorý je neprimeraný vo vzťahu k cieľu sledovanému predmetnými reštriktívnymi opatreniami, keďže ako syn bratranca sýrskeho prezidenta nemôže vyvrátiť domnienku spojenia so sýrskym režimom. Z napadnutých aktov totiž vyplýva, že každá osoba môže bez ohľadu na povahu alebo status, na základe ktorých bolo jej meno zapísané do sporných zoznamov, predložiť dôkazy, ktorými spochybní zápis alebo ponechanie svojho mena v týchto zoznamoch.
Vzhľadom na všetky tieto skutočnosti Všeobecný súd zamietol námietku nezákonnosti v celom rozsahu.
(
1
)	Vykonávacie rozhodnutie Rady (SZBP) 2023/847 z 24. apríla 2023, ktorým sa vykonáva rozhodnutie 2013/255/SZBP o reštriktívnych opatreniach s ohľadom na situáciu v Sýrii (Ú. v. EÚ L 109 I, 2023, s. 26), a vykonávacie nariadenie Rady (EÚ) 2023/844 z 24. apríla 2023, ktorým sa vykonáva nariadenie (EÚ) č. 36/2012 o reštriktívnych opatreniach s ohľadom na situáciu v Sýrii (Ú. v. EÚ L 109 I, 2023, s. 1).
(
2
)	Rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii (Ú. v. EÚ L 147, 2013, s. 14), zmenené rozhodnutím Rady (SZBP) 2015/1836 z 12. októbra 2015 (Ú. v. EÚ L 266, 2015, s. 75).
(
3
)	Nariadenie Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011 (Ú. v. EÚ L 16, 2012, s. 1), zmenené nariadením Rady (EÚ) 2015/1828 z 12. októbra 2015 (Ú. v. EÚ L 266, 2015, s. 1).
(
4
)	Pozri článok 27 ods. 4 a článok 28 ods. 4 rozhodnutia 2013/255, zmeneného rozhodnutím 2015/1836.
(
5
)	Z odôvodnenia rozhodnutia 2015/1836 vyplýva, že v rámci súčasného sýrskeho režimu sa moc sústreďuje „v rukách vplyvných členov rodiny Asadovcov a Ma[chlú]fovcov“ a že Rada preto prijala reštriktívne opatrenia voči niektorým členom týchto rodín „s cieľom priamo vykonávať tlak na sýrsky režim prostredníctvom členov týchto rodín, aby zmenil svoju represívnu politiku, ako aj s cieľom predísť riziku obchádzania reštriktívnych opatrení uvedenými rodinnými príslušníkmi“.
(
6
)	Nariadenie č. 36/2012 a rozhodnutie 2013/255.